
SALBUTAMOL WZF Polfa 2 mg tabletės
SALBUTAMOL WZF Polfa 4 mg tabletės
Salbutamolis


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra SALBUTAMOL WZF Polfa ir kam jis vartojamas
2.	Kas žinotina prieš vartojant SALBUTAMOL WZF Polfa 
3.	Kaip vartoti SALBUTAMOL WZF Polfa
4.	Galimas šalutinis poveikis
5.	Kaip laikyti SALBUTAMOL WZF Polfa
6.	Pakuotės turinys ir kita informacija


1.	Kas yra SALBUTAMOL WZF Polfa ir kam jis vartojamas

SALBUTAMOL WZF Polfa yra bronchus plečiantis vaistas. Jis stimuliuoja beta 2 adrenoreceptorius, todėl atsipalaiduoja lygieji bronchų raumenys. SALBUTAMOL WZF Polfa vaistas šalina lygiųjų bronchų raumenų spazmus, susijusius su bronchine astma ar lėtine obstrukcine plaučių liga. 


2.	Kas žinotina prieš vartojant SALBUTAMOL WZF Polfa

SALBUTAMOL WZF Polfa vartoti negalima:
· jeigu yra alergija (padidėjęs jautrumas) salbutamoliui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti SALBUTAMOL WZF Polfa.

Specialių atsargumo priemonių reikia:
· jeigu sergate širdies ir kraujagyslių sistemos ligomis (ypač išemine širdies liga, širdies nepakankamumu ar ritmo sutrikimu, hipertenzija), kadangi gali pasunkėti simptomai: palpitacija, arterinio kraujo spaudimo padidėjimas, širdies plakimo padažnėjimas. Prieš pradėdami gydymą, pasitarkite su gydytoju, jei Jums diagnozuota širdies liga, nereguliarus širdies plakimas ar krūtinės angina;
· jeigu sergate hipertireoze, epilepsija ar cukriniu diabetu;
· jei sergate sunkia ar nestabilia astma ir ji gydoma vien šiuo preparatu arba šis vaistas yra pagrindinis, kadangi kyla sunkaus priepuolio rizika. Tokiu atveju gydytojas gali rekomenduoti reguliariai tirti klinikinę būklę, įskaitant plaučių funkciją, bei vartoti kitokių vaistų.
Retai gali atsirasti alergija salbutamoliui: atsirasti dilgėlinė, angioneurozinė edema, išbėrimas, bronchų spazmas, anafilaktoidinės reakcijos simptomai, antgerklio patinimas ir patologinių odos pokyčių pasunkėjimas vaikams. Tokiu atveju būtina nutraukti vaisto vartojimą ir kreiptis į gydytoją.
Dozę ar jos vartojimo dažnį galima didinti tik gydytojo nurodymu, priešingu atveju vaisto galima perdozuoti ir gali pasireikšti šalutinis poveikis.
Jei manote, kad tabletės veikia ne taip kaip visada, kreipkitės į gydytoją.

Senyviems 
Būtina tiksliai vykdyti dozavimo nurodymus.

Vaikams
Didinant dozę būtina laikytis atsargumo. Jei pasireiškia šalutinis poveikis, būtina nutraukti vaisto vartojimą ir kreiptis į gydytoją.

Reikia pasitarti su gydytoju net tokiu atveju, jei minėta būklė yra buvusi anksčiau.

Kiti vaistai ir SALBUTAMOL WZF Polfa
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

· Salbutamolio negalima vartoti kartu su kitais geriamaisiais ar injekuojamais adrenoreceptorius stimuliuojančiais vaistais, t. y. bronchus plečiančiais preparatais, kurių veikimo būdas panašus į salbutamolio), kadangi dažniau gali pasireikšti šalutinis poveikis kraujotakos sistemai, pvz., širdies tvinkčiojimas ar dažnas jos plakimas (tachikardija). Tam tikrais atvejais gydytojo nurodymu galima vartoti inhaliuojamųjų beta adrenoreceptorius stimuliuojančių preparatų. 
· Salbutamolis ir beta adrenoreceptorius blokuojantys vaistai, pvz., propranololis, veikia priešingai, todėl jų vartoti vienu metu negalima. Beta adrenoreceptorius blokuojantys vaistai astma sergančiam ligoniui gali sukelti bronchų spazmą. Jei negalima vartoti kitokių (alternatyvių) preparatų, beta adrenoreceptorius blokuojančių vaistų ir salbutamolio kartu būtina vartoti ypač atsargiai (ypač jei sergama miokardo infarktu). 
· Salbotamolio būtina vartoti atsargiai kartu su vaistais nuo depresijos, monoaminooksidazės inhibitoriais (MAOI) ar kalio organizme nesulaikančiais diuretikais.
· Jei salbutamolio vartojama kartu su digoksinu, gydytojas gali rekomenduoti tikrinti digoksino koncentraciją plazmoje.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumo bei gimdymo metu šio vaisto galima vartoti tik būtinu atveju gydytojo leidimu.

Salbutamolio tikriausiai patenka į moters pieną. Jei šio vaisto vartoti būtina, maitinimą krūtimi patariama nutraukti.

Vairavimas ir mechanizmų valdymas
Duomenų apie žalingą poveikį gebėjimui vairuoti ir valdyti mechanizmus nėra.

SALBUTAMOL WZF Polfa sudėtyje yra laktozės
Šiose tabletėse yra laktozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti SALBUTAMOL WZF POLFA

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Vyresni kaip 12 metų vaikai ir suaugę žmonės
Paprastai gydyti pradedama 2‑4 mg doze. Ją reikia gerti daugiausiai 4 kartus per parą. Jei būtina, vienkartinę dozę galima kartoti, tačiau ne dažniau kaip kas 6 valandas. Jei minėta dozė pakankamo poveikio nesukelia, gydytojo nurodymu ją galima laipsniškai didinti iki didžiausios, t. y. 8 mg. Tokią dozę galima gerti ne dažniau kaip 4 kartus per parą.
Didesnę dozę reikia vartoti atsargiai: jei pasireiškia šalutinis poveikis, vaisto vartojimą reikia nutraukti.
Didesnę kaip 4 mg vienkartinę dozę galima gerti tik tokiu atveju, jei mažesnė dozė yra neveiksminga.

Senyviems žmonėms bei pacientams, kurie yra jautresni simpatikomimetinių aminų poveikiui, iš pradžių reikėtų ne daugiau kaip 4 kartus per parą gerti 2 mg dozę. Jei ji pakankamo poveikio nesukelia, dozę galima laipsniškai didinti iki didžiausios, t. y. 8 mg. Tokią dozę galima gerti ne dažniau kaip 3‑4 kartus per parą.
Didžiausia SALBUTAMOL WZF Polfa paros dozė yra 32 mg.

6‑12 metų vaikai
Paprastai gydyti pradedama 2‑4 mg doze. Ją reikia gerti daugiausiai 3 – 4 kartus per parą. Jei būtina, vienkartinę dozę galima kartoti, tačiau ne dažniau kaip kas 6 valandas. Jei minėta dozė pakankamo poveikio nesukelia, gydytojo nurodymu ją galima laipsniškai didinti iki didžiausios, t. y. 6 mg. Tokią dozę galima gerti ne dažniau kaip 4 kartus per parą (paros dozė tokiu atveju yra 24 mg).
Didesnę dozę reikia vartoti atsargiai: jei pasireiškia šalutinis poveikis, vaisto vartojimą reikia nutraukti.
Jei manote, kad SALBUTMOL WZF Polfa veikia per stipriai arba per silpnai, nedelsdami kreipkitės į gydytoją.

Ką daryti pavartojus per didelę SALBUTAMOL WZF Polfa dozę?
Galimi salbutamolio perdozavimo simptomai yra krūtinės angina, traukuliai, kraujospūdžio padidėjimas arba sumažėjimas, širdies plakimo padažnėjimas, širdies ritmo sutrikimas, padidėjęs nervingumas, galvos skausmas, drebulys, burnos džiūvimas, galvos svaigimas, širdies tvinkčiojimas, pykinimas, nemiga bei mažas kalio kiekis kraujyje (hipokaliemija). Jei toks poveikis atsiranda Jums, nutraukite vaisto vartojimą ir kreipkitės į gydytoją. Jei perdozavote anksčiau nei prieš valandą, gydytojas gali norėti išplauti skrandį. Gali būti skirtas palaikomasis ir simptominis gydymas.
Preparato išgėrus daugiau negu nurodyta, būtina nedelsiant kreiptis į gydytoją ar vaistininką.


4.	Galimas šalutinis poveikis

Šis vaistas, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms.
Šalutinis poveikis išvardytas pagal pasireiškimo dažnumą.

Labai retas šalutinis poveikis (pasireiškia mažiau kaip 1 iš 10 000 žmonių)
Imuninės sistemos sutrikimai: padidėjusio jautrumo reakcijos, įskaitant angioneurozinę edemą, dilgėlinę, bronchų spazmą, kraujo spaudimo sumažėjimą bei kolapsą.
Nervų sistemos sutrikimai: padidėjęs aktyvumas.
Skeleto, raumenų ir jungiamojo audinio sutrikimai: raumenų tempimo pojūtis. 

Retas šalutinis poveikis (pasireiškia daugiau kaip 1 iš 10 000 žmonių, bet mažiau kaip 1 iš 1 000 žmonių)
Metabolizmo ir mitybos sutrikimai: mažas kalio kiekis kraujyje (hipokaliemija). 
Širdies sutrikimai: širdies ritmo sutrikimai (įskaitant prieširdžių virpėjimą, supraventrikulinę tachikardiją ir ekstrasistoliją), miokardo išemija.
Kraujagyslių sutrikimai: periferinių kraujagyslių išsiplėtimas.

Dažnas šalutinis poveikis (pasireiškia daugiau kaip 1 iš 100 žmonių, bet mažiau kaip 1 iš 10 žmonių)
Nervų sistemos sutrikimai: galvos skausmas. 
Labai reti: padidėjęs aktyvumas.
Širdies sutrikimai: dažnas širdies plakimas (tachikardija), širdies tvinkčiojimas.
Skeleto, raumenų ir jungiamojo audinio sutrikimai: raumenų mėšlungis. 

Labai dažnas šalutinis poveikis (pasireiškia daugiau kaip 1 iš 10 žmonių)
Nervų sistemos sutrikimai: drebulys.

Nors tiksliai nežinoma kaip dažnai, tačiau kai kurie žmonės kartais gali jausti krūtinės skausmą (dėl širdies ligų, pvz., krūtinės anginos). Pasakykite savo gydytojui, jei vartojant SALBUTAMOL WZF Polfa pasireiškia šie simptomai, tačiau nenutraukite vaisto vartojimo, kol nelieps gydytojas.

Jei pasireiškia toks poveikis, nedelsdami kreipkitės į gydytoją. Vaisto vartojimą nutraukite tik gydytojo nurodymu.

Gali atsirasti ir kitoks šalutinis poveikis. 

Pranešimas apie šalutinį poveikį
Jeigu pasireiškė sunkus šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti SALBUTAMOL WZF Polfa

Šį vaistą laikykite vaikams nepastebimoje ir nepasiekiamoje vietoje.

SALBUTAMOL WZF Polfa 2 mg
Laikyti ne aukštesnėje kaip 25 C temperatūroje.
Laikyti gamintojo pakuotėje, kad vaistas būtų apsaugotas nuo šviesos ir drėgmės.

SALBUTAMOL WZF Polfa 4 mg
Laikyti ne aukštesnėje kaip 25 C temperatūroje.
Laikyti gamintojo pakuotėje, kad vaistas būtų apsaugotas nuo šviesos ir drėgmės.

Ant pakuotės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

SALBUTAMOL WZF Polfa sudėtis
· Veiklioji medžiaga yra salbutamolis. Vienoje SALBUTAMOL WZF Polfa 2 mg tabletėje yra 2 mg salbutamolio (salbutamolio sulfato pavidalu). Vienoje SALBUTAMOL WZF Polfa 4 mg tabletėje yra 4 mg salbutamolio (salbutamolio sulfato pavidalu).
· Pagalbinės medžiagos yra kukurūzų krakmolas, laktozės monohidratas, mikrokristalinė celiuliozė, magnio stearatas.

SALBUTAMOL WZF Polfa išvaizda ir kiekis pakuotėje
SALBUTAMOL WZF Polfa 2 mg tabletė yra balta, abipus plokščia, nuožulniais kraštais, 
aštuoniakampiu profiliu, vienoje pusėje yra vagelė ir įspaudas „S“. Vagelė skirta  tik tabletei perlaužti, kad būtų lengviau nuryti, bet ne jai padalyti į lygias dalis.
Kartono dėžutėje yra dvi lizdinės plokštelės (30 tablečių).

SALBUTAMOL WZF Polfa 4 mg tabletė yra balta, abipus plokščia, nuožulniais kraštais, aštuoniakampiu profiliu, vienoje pusėje yra vagelė, virš jos įspausta „4”, po ja – „S“. Vagelė skirta  tik tabletei perlaužti, kad būtų lengviau nuryti, bet ne jai padalyti į lygias dalis.

Kartono dėžutėje yra stiklo buteliukas, kuriame yra 30 tablečių.
Kartono dėžutėje yra PVC/Al lizdinė plokštelė kurioje yra 25 tabletės.


Registruotojas ir gamintojas

Registruotojas
Warszawskie Zakłady Farmaceutyczne Polfa S.A.
ul. Karolkowa 22/24; 01-207 Warszawa, Lenkija

Gamintojas
Warszawskie Zakłady Farmaceutyczne Polfa S.A.
ul. Karolkowa 22/24; 01-207 Warszawa, Lenkija

Zakłady Farmaceutyczne POLPHARMA S.A.
Oddział Produkcyjny w Nowej Dębie
ul. Metalowca 2; 39-460 Nowa Dęba, Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą.
POLPHARMA S.A. atstovybė 
E. Ožeškienės g. 18A
LT-44254 Kaunas
Tel. +370 37 325131

Šis pakuotės lapelis paskutinį kartą peržiūrėtas 2020-05-20.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

